再宿合龍山
作者：趙蕃
朝代：宋

paragraphs: 山僧雖居山，山豈山僧有。
政如多藏家，黄金爲誰守。
我雖不居山，隨至輒有取。
未嗤無田人，飯薄亦昏晝。
生平所經歷，勝處十八九。
要當考於詩，未易談諸口。
合龍近始至，游訪茲亦偶。
愛其四回合，中乃開戶牖。
欣然遂留宿，日早未及酉。
壁間右丞句，歲月蔽塵垢。
摩挲追和之，武夫繼瓊玖。
及今再來過，如客還舊畝。
往泉但涓涓，今作雷音吼。
往筍尚戢戢，今已長過母。
長夏當更佳，我住不得久。
遶竹聽泉鳴，悠然屢搔首。